[pic] | EUROOPAN YHTEISÖJEN KOMISSIO |

Bryssel 16.11.2006

KOM(2006)699 lopullinen

KOMISSION TIEDONANTO NEUVOSTOLLE

terveysturvakomitean toimeksiannon väliaikaisesta jatkamisesta ja laajentamisesta ottaen huomioon EU:n tasolla terveysuhkia käsittelevien järjestelyjen tuleva yleinen uudelleentarkastelu

SISÄLLYSLUETTELO

1. Taustaa 3

2. Tarkoitus ja ala 4

3. Terveysturvakomitean rooli siirtymäkautena 2006–2008 4

4. Terveysturvakomitean toimeksianto siirtymävaiheessa vuoteen 2008 saakka 5

5. Päätelmät 6

1. TAUSTAA

Neuvosto perusti terveysturvakomitean vuonna 2001, jolloin Yhdysvalloissa tapahtuneiden bioterrori-iskujen jälkeen käydyissä keskusteluissa tunnustettiin julkisten terveysalan elinten ratkaiseva rooli taistelussa bioterrorismia vastaan. Komitean tehtäviin kuuluu terveyteen liittyviä uhkia koskevien tietojen vaihto sekä valmius- ja toimintasuunnitelmiin ja kriisinhallintastrategioihin liittyvien tietojen ja kokemusten vaihto. Lisäksi se tiedottaa nopeasti terveyttä uhkaavista kriiseistä, koordinoi valmius-, toiminta- ja hätäsuunnitelmia EU:n tasolla ja toisaalta jäsenvaltioiden vastatoimia. Terveysministerit nimittivät komitean jäsenet vuoden 2001 lopussa.

Neuvosto tarkasteli vuonna 2004 komitean toimia komission raportin perusteella. Komitean tehtävänkuvaa laajennettiin tuolloin antamalla sen tehtäväksi tukea yhteisön toimia influenssan varalta.

Komitean alainen työryhmä keskusteli kesäkuussa 2005 komitean tehtäväkentästä ja toimenkuvasta ottaen erityisesti huomioon sen, että Tukholmassa sijaitseva tautien ehkäisyn ja valvonnan eurooppalainen keskus oli saavuttanut täyden toiminnan vaiheen. Lisäksi työryhmä tarkasteli strategia-asiakirjaa, jossa käsitellään yleisiä valmiuksia EU:n kohtaamien kansanterveysuhkien varalta, ja kartoitti sen perusteella toimia, painotuksia ja tulostavoitteita.

Komitea on luonut yhteydet seuraavien kanssa:

- Yhteisön tartuntatautien seuranta- ja valvontaverkosto[1] ja etenkin varhaisvaroitus- ja reagointijärjestelmä EWRS ja verkostoon kuuluva epidemiologisen seurannan lohko ESCON; seuranta- ja epidemiologista toimintaa hallinnoi nykyään tautien ehkäisyn ja valvonnan eurooppalainen keskus ECDC.

- Tautien ehkäisyn ja valvonnan eurooppalainen keskus ECDC. ECDC täydentää yhteisön kansanterveysalan toimia antamalla teknisiä ja tieteellisiä neuvoja ja tekemällä riskinarviointeja. Keskus on saavuttanut täyden toiminnan vaiheen, ja sen odotetaan tarjoavan jatkuvaa tieteellistä ja teknistä tukea terveysturvakomitealle.

Terveysturvakomitean perustamisestaan vuonna 2001 lähtien tekemään työhön pohjautuvat mm. komission tiedonannot Euroopan unionissa tehtävästä yhteistyöstä biologisiin ja kemiallisiin iskuihin valmistautumista ja reagoimista varten (terveysturvallisuus),[2] influenssapandemiaa koskevista valmius- ja reagointisuunnitelmista Euroopan yhteisössä[3] ja kansanterveydellisiä hätätilanteita koskevien yleisten valmiussuunnitelmien koordinoinnin vahvistamisesta EU:n tasolla.[4]

2. TARKOITUS JA ALA

Tässä tiedonannossa ehdotetaan, että terveysturvakomitean toimeksiantoa jatketaan seuraaviksi kolmeksi vuodeksi ja että sen tehtävänkuvaa laajennetaan, kunnes kaikista terveysuhkiin liittyvistä säädöksistä ja muista järjestelyistä on tehty yleinen uudelleentarkastelu. Komissio aikoo tehdä vuoden 2008 kuluessa tarvittavat ehdotukset, joista yhden aiheena on ECDC-asetuksen[5] tarkistaminen. Tarkistuksella pyritään luomaan johdonmukaiset ja kestäväpohjaiset puitteet, jotka koostuvat ECDC:stä ja yhteisön tartuntatautien epidemiologisen seurannan ja valvonnan verkostosta ja niiden tukirakenteista. Samalla tarkastellaan siirtymäkauden aikana saatujen kokemusten perusteella myös ECDC:n vastuulle kuuluvia tehtäviä ja sen yhteistyötä terveysturvakomitean kanssa.

Tarkastelun yhteydessä on selvitettävä seuraavat seikat:

- reagointi terveysuhkiin, jotka ovat muiden kuin biologisten tekijöiden aiheuttamia (kemialliset tai ympäristötekijät, radioaktiiviset aineet, sekä luonnossa esiintyvät että keinotekoiset)

- yhteentoimivuuden kehittäminen terveysuhkiin valmistautumisessa ja reagoinnissa

- menettelyt, joilla huolehditaan koordinoidusta yleisötiedottamisesta etenkin terveydellisissä hätätilanteissa

- kaikkien terveysuhkia käsittelevien asiantuntijaryhmien ja komiteoiden (sekä komission että ECDC:n) keskinäisen täydentävyyden takaaminen

- johdonmukaisten menettelyjen vahvistaminen terveysuhkiin liittyvien päätösten, suositusten ja ohjeiden laatimista varten

- terveysuhkiin liittyvien, jo toimivien nopeiden hälytysjärjestelmien integroitu toiminta, jossa otetaan täysimääräisesti huomioon ilmoitusmenettely, joka vahvistetaan direktiivin 2002/98/EY 29 artiklan kolmannen kohdan i alakohdan mukaisesti (yhteisön menettely, jolla ilmoitetaan vakavista ihmisvereen ja veren komponentteihin liittyvistä epätoivotuista vaikutuksista ja vaaratilanteista, ja ilmoituksen malli)

- WHO:n tarkistetun kansainvälisen terveyssäännöstön täytäntöönpanon huomioon ottaminen

- naapuri- ja muiden kolmansien maiden osallistuminen kokouksiin tarkkailijoina silloin, kun se on tarkoituksenmukaista.

3. TERVEYSTURVAKOMITEAN ROOLI SIIRTYMÄKAUTENA 2006–2008

Terveysuhkien alalla toimivien rakenteiden yleinen uudelleentarkastelu vie aikaa – etenkin kun ECDC:n toimien arviointi on suunniteltu saatavan valmiiksi vuonna 2008. Terveysturvakomitean toimeksiantoa olisi kuitenkin päivitettävä nyt ulottumaan siirtymäkauden yli.

Komitealla on kaksi päätehtävää: varautuminen ja uhkien hallinta. Ensimmäisen tehtävän täyttää säännöllisesti kokoontuva varautumisfoorumi, hallintaan taas kuuluu terveyskriiseihin liittyvä ennakoiva koordinointi, tiedonvaihto sekä neuvoa-antava foorumi sekä toiminta paikan päällä kriisitilanteissa etenkin silloin, kun tarvitaan alojenvälistä tai turvaseikkoihin liittyvää koordinointia (ts. merkittävät toimet ulottuvat terveyssektoria laajemmalle). Komitea avustaa jäsenvaltioiden välisessä ja EU:n tason koordinoidussa päätöksenteossa, kun kyse on sen toimeksiantoon kuuluvista kansanterveyskysymyksistä. Komitea osallistuu WHO:n kansainvälisen terveyssäännöstön toimenpanoon, kuten Euroopan parlamentille ja neuvostolle osoitetussa, terveyssäännöstöä käsittelevässä Euroopan komission tiedonannossa[6] esitetään.

Varautuminen: Yleisiä valmiuksia ja EU:n influenssasuunnitelmaa koskevissa tiedonannoissa korostetaan varautumisen merkitystä. On varauduttava terveyttä ja yhteiskuntaa uhkaaviin merkittäviin tilanteisiin, joita aiheuttavat biologiset, kemialliset tai ympäristötekijät taikka radioaktiiviset aineet – riippumatta siitä, onko tilanne tahallinen, vahingossa aiheutettu vai luonnollinen. Terveysturvakomitea arvioi mm. EU:n elinten antamia tieteellisiä ja teknisiä neuvoja tarkastellen niiden poliittisia, sosiaalisia ja taloudellisia vaikutuksia kansanterveyskysymyksiin. Influenssavalmiuksien kohdalla ECDC antaa jatkossakin päättäjille tieteellistä neuvontaa ja tukea, jotta valmiuksia kansallisella ja yhteisön tasolla voitaisiin parantaa. Komitea arvioi kansallisella tasolla toteutettavaksi suunniteltujen toimenpiteiden kansainvälisiä vaikutuksia ja koordinoi siihen liittyvää tiedonvaihtoa.

Uhkan- ja kriisinhallinta: Komitean jäsenet vaihtavat terveysuhkiin liittyviä tietoja, jotta viestintä olisi nopeaa merkittävissä terveyteen liittyvissä kriisitilanteissa. Komitea antaa neuvoja varautumisesta ja reagoinnista samoin kuin EU:n tason hätäsuunnitelmien koordinoimisesta. Toimintaan kuuluu tietojen vaihto ja välittäminen, jäsenvaltioiden terveysasioihin liittyviä vasta- ja muita toimia koskevan tiedonvaihdon koordinointi sekä Euroopan tason koordinointi- ja yhteistyötoimet, ellei yhteisön tartuntatautiverkosto hoida kyseistä koordinointia. Koordinointia ja ECDC:n oikea-aikaista tieteellistä tukea varten vahvistetaan menettelyt.

4. TERVEYSTURVAKOMITEAN TOIMEKSIANTO SIIRTYMÄVAIHEESSA VUOTEEN 2008 SAAKKA

Terveysturvakomitean kautta jäsenvaltioiden korkean tason edustajat voivat koordinoida merkittäviin terveysuhkiin liittyviä valmius- ja reagointipäätöksiä ja -valintoja, joita neuvosto, komissio tai jäsenvaltiot tekevät, ja antaa niihin liittyviä neuvoja. Komitea toimii myös Euroopan tason eri toimijoiden kohtaamispaikkana. Terveysturvakomitea on Euroopan tason foorumi, joka koordinoi monialaisiin toimintamalleihin ja terveysturvakysymyksiin liittyviä tietoja tarkoituksena sovittaa yhteen kansalliset toimenpiteet.

Komitea tarkastelee monialaisia ja -tieteisiä kysymyksiä ja pyrkii siten osaltaan parantamaan terveysriskien, -uhkien ja -kriisien hallintaa yhteisön tasolla ja jäsenvaltioissa. Se ehdottaa tilanteeseen parhaiten sopivia ratkaisuja ja painottaa toiminnassaan varautumista kemiallisiin, biologisiin ja radioaktiivisiin uhkiin ja influenssapandemian kaltaisiin merkittäviin terveysuhkiin samoin kuin yleistä valmiussuunnittelua koskevia jatkotoimia.

Jäsenvaltioiden edustajat kokoontuvat juuri terveysturvakomiteassa, jos tarvitaan sellaisia toimia, jotka ovat luonteeltaan monialaisia tai kuuluvat jäsenvaltioiden yksinomaiseen toimivaltaan ja siksi menevät pitemmälle kuin ne tavanomaiset tautitilanteessa toteutettavat toimenpiteet, joista EWRS-verkoston viranomaiset huolehtivat päätöksen N:o 2119/98/EY mukaisesti.

Terveysturvakomitea koostuu EU:n jäsenvaltioiden terveysministerien korkean tason edustajista, joilla on valtuudet tehdä merkittäviin terveysuhkiin liittyvää valmiussuunnittelua ja reagointia koskevia koordinoituja päätöksiä ja sitoumuksia.

Kullakin jäsenvaltiolla on komiteassa yksi edustaja ja varaedustaja. Terveysministerit ilmoittavat nimeämänsä edustajat Euroopan komissiossa terveys- ja kuluttaja-asioista vastaavalle pääjohtajalle. ECDC ja EMEA ovat edustettuina komiteassa. EU:hun liittymässä olevien maiden, WHO:n, ETA-maiden ja Sveitsin edustajat kutsutaan osallistumaan tarkkailijoina keskusteluihin asioista, joita ei pidetä EU:n sisäisinä. Komitean jäseniltä edellytetään luotettavuusselvitystä.

Terveysturvakomitea voi antaa täsmällisesti määritettyjä tehtäviä tai tehtäväalueita jäsenistään koostuvien työryhmien vastuulle. Kokouksiin voidaan kutsua asiantuntijoita. Komitea vahvistaa omat ja työryhmiensä toiminta- ja työskentelymenettelyt.

5. Päätelmät

Komissio pyytää neuvostoa vahvistamaan päätelmissään terveysturvakomitean toimeksiannon kohdassa 4 kuvatun mukaisesti ja mahdollistamaan jo käynnissä olevan yhteistyön jatkaminen terveysturvakomiteassa.

[1] Perustettu Euroopan parlamentin ja neuvoston päätöksellä N:o 2119/98/EY.

[2] KOM(2003) 320 lopullinen.

[3] KOM(2005) 607 lopullinen.

[4] KOM(2005) 605 lopullinen.

[5] Euroopan parlamentin ja neuvoston asetus (EY) N:o 851/2004.

[6] KOM(2006) 552 lopullinen.